Det Europæiske Regionsudvalgs udtalelse — Europæiske missioner

(2022/C 301/05)

Ordfører: Markku MARKKULA (FI/EPP), formand for Helsinki-regionen Basisdokument: Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om europæiske missioner COM(2021) 609 final

POLITISKE ANBEFALINGER

DET EUROPÆISKE REGIONSUDVALG (RU)

1. glæder sig over EU-missionerne som en koordineret indsats fra Kommissionens side for at samle de nødvendige ressourcer med hensyn til finansieringsprogrammer, politikker og forordninger samt andre aktiviteter med henblik på at mobilisere og aktivere offentlige og private aktører med henblik på at skabe reelle og varige virkninger for at fremme den samfundsmæssige udbredelse af nye løsninger og tilgange; RU understreger, at der er behov for en inklusiv tilgang, hvor EU's missioner sammen med samhørighedspolitikken i EU og samtlige EU-finansieringsinstrumenter bør anvendes til at fremme territorial samhørighed og nå verdensmålene for bæredygtig udvikling;

2. understreger ( 1 ) , at de europæiske missioner i lyset af konferencen om Europas fremtid og som et nyt og vigtigt instrument til at håndtere presserende samfundsmæssige udfordringer er en reel trykprøve af EU's indvirkning og troværdighed. De skal have bred legitimitet og accept. Som Kommissionen har fremhævet, er den rolle, som byerne og regionerne med alle deres interessenter og borgere spiller, afgørende for at nå EU-missionernes ambitiøse mål;

3. gentager RU's erklæring ( 2 ) om at støtte gennemførelsen af EU's missioner som dristige skridt i retning af at tackle samfundsmæssige udfordringer og understreger behovet for et effektivt system med forvaltning på flere myndighedsniveauer, der kombinerer EU's missioner med lokale og regionale udviklingsstrategier, strategier for intelligent specialisering, covid-19-genopretningsforanstaltningerne og finansiering af innovation gennem strukturfondene;

4. opfordrer indtrængende de centrale beslutningstagere i EU og medlemsstaterne til at reagere hurtigt og beslutsomt på situationen i Ukraine, også i forbindelse med lanceringen af de europæiske missioner, navnlig missionen vedrørende byer. Finansieringskriterierne i forbindelse med midlerne fra NextGenerationEU og andre offentlige finansieringskilder skal være tilstrækkeligt fleksible til at sikre, at en del af aktiviteterne under missionen vedrørende byer kommer til at understøtte energiomstillingen. Aktiviteterne bør støtte offentlig-privat forskning i udviklingen af nye energisystemløsninger. Navnlig kan byer og andre offentlige aktører anvende innovative offentlige udbud i samarbejde med virksomheder til at sætte skub i udbredelsen af vedvarende energikilder og skabe bæredygtige, innovative energiløsninger, der kan erstatte de fossile brændstoffer, som EU-landene i øjeblikket køber af Rusland;

5. bifalder, at meddelelsen om europæiske missioner ( 3 ) med rette anerkender de lokale og regionale myndigheders betydning for gennemførelsen og i fasen, hvor de europæiske missioner tilrettelægges og formidles;

6. understreger, at gennemførelsen af EU-missionerne i lyset af den viden og knowhow, der skabes i fællesskab, bør forankres i det daglige arbejde med fokus på udvikling og fornyelse af processerne i byerne og regionerne. På den måde vil der systematisk blive skabt synergier med EU's samhørighedspolitik, anvendelsen af strukturfondene og andre målrettede instrumenter. Det vil også generelt vise regionernes og lokalsamfundenes potentiale og kommunernes rolle i at få målrettede forandringer til at lykkes.

EU-missionerne som et ambitiøst nyt instrument til at tackle store samfundsmæssige udfordringer

7. Det Europæiske Regionsudvalg anerkender, at EU-missionerne efter planen skal være et »nyt« og »vigtigt« instrument, som af Kommissionen beskrives som en ny måde at finde konkrete løsninger på nogle af vores største udfordringer ved at levere konkrete resultater og virkninger inden 2030 ved at sætte forskning og innovation ind i en ny rolle kombineret med nye former for forvaltning og samarbejde samt ved at inddrage borgerne ( 4 )

8. minder om, at hver enkelt EU-mission bør fastlægge en klar køreplan og skabe en systemisk ny tilgang med flerniveaustyring og metoder med hensyn til eksperimentering, fremstilling af prototyper, overvågning og opskalering af aktiviteter på alle forvaltningsniveauer. Der er behov for særlig opmærksomhed på at skabe porteføljer af foranstaltninger på både EU-plan og regionalt/lokalt plan og formidle disse effektivt i alle faser af planlægning og gennemførelse. Det kræver inddragelse af og engagement blandt de lokale og regionale myndigheder og partnerskaber i form af udveksling af erfaringer med effektiv innovativ forvaltning;

9. peger på behovet for at bevilge midler til missionerne til det lokale og regionale niveau, så der i fællesskab kan findes alternative gennembrud i mange »fastlåste situationer«, som alt for ofte blokerer for fremskridt med hensyn til at finde nye løsninger og opnå virkning. Dette kræver nye europæiske partnerskaber, der er baseret på lokale og regionale interesser som defineret i strategier for intelligent specialisering. EU-missionerne bør udnytte de erfaringer, som der vil blive skabt med RU's og JRC's fælles pilotprojekt »Partnerskaber for regional innovation«;

10. opfordrer til, at der med EU-missionerne fremhæves de fremskridt, der gøres hen imod medmenneskelighed og en menneskecentreret tilgang, hvor bæredygtighed i alle dens dimensioner — økologisk, økonomisk, socialt og kulturelt — er drivkraften bag forandringer med henblik på at nå de ambitiøse mål for EU-missionerne. Livskvaliteten kan kun øges ved at arbejde bevidst sammen i komplekse enheder. I den forbindelse er vi nødt til at finde en bedre balance mellem materiel og immateriel velfærd i Europa og globalt. Naturen gør det muligt at leve på denne planet. Vi skal respektere den menneskelige afhængighed af naturen;

11. understreger, at EU's missioner i fællesskab skal skabe nye måder at operere på. Udviklingen kræver, at alle aktører tilegner sig nye kompetencer ved at integrere teknologi og forskning med en menneskecentreret tilgang, forpligte sig til at gennemføre fælles grønne og digitale omstillingsprocesser og sikre adgang til de nødvendige ressourcer. Kravene er afgørende for at skabe velfungerende regionale og lokale FUI-økosystemer, som bygger nye innovative videnbroer for at forbinde europæiske skabere af viden på topniveau med regionale og lokale levende laboratorier og andre forsøgscentre samt demonstrationsaktiviteter såsom fyrtårne. Med hjælp fra disse kan alle byer og regioner skabe benchlearningprocesser og peer-netværk med henblik på at anvende frontløberes koncepter og løsninger inden for intelligent og bæredygtig praksis;

12. understreger, at regional og lokal forvaltning, fremsynethed og flere investeringer i FUI er grundpillerne for EU-missionernes porteføljer, som består af kompetent planlagte tiltag på EU-niveau og nationalt, regionalt og lokalt niveau. Koordinering i tilknytning til EU-missionerne øger samarbejdet, motivationen og kapaciteten, dvs. konkurrenceevnen, idet der i fællesskab skabes nye porteføljer og tiltag. Koordineringen omfatter mange parallelle trin og aktiviteter på flere forvaltningsniveauer på tværs af forskellige systemer. Både offentlige og private finansielle instrumenter skal tages i anvendelse, og der bør især ydes støtte til mindre udviklede regioner for at tilskynde alle regioner til at forbedre deres FUI-systemer og bidrage til gennemførelsen af EU's missioner;

13. minder om sin afgørende rolle med udgangspunkt i erfaringerne fra sine seks underudvalg og kampagner såsom den grønne pagt Going Local og de europæiske iværksætterregioner i forbindelse med gennemførelsen af EU-missionerne — og bemærker, at RU er et naturligt kontaktpunkt for samarbejde med den offentlige og private sektor, industri og tjenesteydelser og med borgerne.

Byers og regioners rolle i EU-missionerne

14. Det Europæiske Regionsudvalg understreger i overensstemmelse med den fælles handlingsplan, som kommissær Mariya Gabriel og RU undertegnede i 2020, at RU sammen med medlemsstaterne og europæiske regioner og byer er parat til at spille en aktiv rolle med hensyn til at skabe et flerniveauforvaltningssystem for at nå EU-missionernes mål. Foranstaltninger til at sikre den nødvendige udvikling vil være baseret på regionale stedbaserede innovationsøkosystemer og intelligente specialiseringsstrategier (S3/S4);

15. kan påvirke de overordnede processer for EU-missionerne, komme med input til beslutningstagerne og mobilisere regioner og byer til at blive aktive bidragydere på forskellige måder osv. Planerne for EU-missionerne har en stærk regional og lokal stedbaseret dimension, og gennemførelsesmekanismerne omfatter forslag om at sætte regioner og byer — og deres FUI økosystemer — i centrum. RU kan således indgå i et omfattende samarbejde med alle partnere for at sikre, at dette nye bottom-up politikinstrument skaber den ønskede effekt;

16. indvilliger i — gennem alle de RU-underudvalg, der er berørt af de forskellige missioner — at bistå med at inddrage så mange byer og regioner som muligt for at sikre, at det regionale og lokale niveau støtter EU-missionerne ved at: a) gennemføre informationskampagner, direkte dialog og andre fælles åbne og interaktive inddragelsesprocesser, der målrettes forskellige grupper, herunder også børn under 18 år b) få frontløbersamfundene til at engagere sig eksperimenter med innovative løsninger i deres praksis i det virkelige liv c) få demonstrationssamfundene til at bidrage til storstilede implementeringsprocesser af innovative løsninger og opskalere de bedste løsninger til brug i hele Europa d) sikre, at den europæiske mangfoldighed af regioner med deres mange forskellige interessegrupper og borgere i bred forstand indgår i missionernes gennemførelsesaktiviteter;

17. opfordrer medlemsstaterne til at støtte gennemførelsen af EU-missionerne ved at skabe synergier med de nationale og regionale programmer og lette adgangen til EU-finansiering og national finansiering;

18. anbefaler, at det sikres, at alle by- og landområder og regioner (dem, der klarer sig bedst, de gennemsnitlige og dem, der halter bagefter) har tilstrækkelig kapacitet og ekspertise til at skabe innovation i deres lokalsamfund, og at de bistås via relevante læringsprocesser, der gør det muligt for dem også at fungere som platforme for udbydere af tjenesteydelser med flere aktører, der støtter andre, herunder alle aktørgrupper. De lokale/regionale værdiskabelsesprocesser skal tilrettelægges på niveau med effektive samarbejdsbaserede værdikæder og værdistrømme, der videreudvikler økosystemerne;

19. understreger, at de ambitiøse mål som en afgørende forudsætning kræver, at beslutningstagere, embedsmænd og fagfolk, der beskæftiger sig med innovation, tilegner sig kompetencer til at fungere som forandringsagenter i processen med at erhverve ny viden og nye færdigheder. De tre kritiske processer er: a) byers og regioners operationelle læringsprocesser med fokus på at integrere missionsrelaterede aktiviteter i andre lokale aktiviteter, så de bliver en del af den normale strategiske og operationelle beslutningstagning b) at motivere og støtte virksomheder og forskningsinstitutter, universiteter, erhvervsuddannelsescentre og deres stedbaserede og tematiske økosystemer til at bidrage til medskabelse af nye innovative frontløberløsninger og c) at anvende nye inklusive metoder inden for innovation. Instrumenterne i disse processer bør omfatte brede partnerskaber, innovative offentlige indkøb, hurtigt udviklede prototyper og eksperimenter med nye løsninger;

20. minder om, at der findes dokumenterede processer, men at de kræver, at de enkelte byer og regioner engagerer sig, og et dedikeret samarbejde via EU-missionsteam. Bevilling af midler til europæiske partnerskaber vil gøre det lettere at få etableret disse kritiske faktorer i en lang række europæiske byer og regioner. Flere eksisterende EU-instrumenter såsom JRC, Interreg, FPI'er samt EIT og dets VIF'er kan spille en afgørende rolle her;

21. fremhæver behovet for at se nærmere på alle EU's finansielle instrumenter til støtte for missionsaktiviteter, navnligt på lokalt og regionalt niveau. Midlerne fra Horisont er ikke let tilgængelige for regioner og byer og er endnu ikke tilstrækkeligt afstemt med de nye strategiske målsætninger for EU-missionerne. Mange regioner har store vanskeligheder med at få adgang til midlerne på grund af de mange indkaldelser, meget specifikke kriterier og komplekse systemer. Mange regioner har f.eks. problemer med at få finansieret opkvalificeringen af deres arbejdsstyrke med henblik på at fremskynde den grønne omstilling, der er vigtig for EU-missionerne. Dette kræver en gennemgang for at forenkle adgangen til EU-midler.

Retningslinjer for en mere virkningsfuld gennemførelse af EU-missionerne

22. Det Europæiske Regionsudvalg understreger behovet for at bidrage til at skabe dynamiske partnerskaber, som skal omfatte delvist formaliserede gensidige forpligtelser, men også være delvist fleksible så partnerskabskontrakterne mellem EU-missionerne og demonstrationsbyerne og -regionerne kan øge gennemslagskraften i Europa af de mange initiativer og det arbejde, der udføres af spredte demonstratorer;

23. støtter den fleksible anvendelse og understreger den aktive konceptuelle udvikling af by- og regionskontrakter, som foreslås i gennemførelsesplanerne for EU-missionerne;

24. foreslår, at der oprettes et EU-missionsmærke for de byer og regioner, som vil påtage sig ansvaret som demonstrerende frontløbere og støtter af den europæiske grønne og digitale omstilling med hensyn til at nå EU-missionernes mål og opskalere resultaterne af deres innovative løsninger, og opfordrer til, at man lærer af allerede eksisterende praksis såsom borgmesterpagten;

25. foreslår forskellige måder at bruge EU-missionsmærket på til at skabe synergi med andre relevante EU-initiativer og andre relaterede initiativer og anvendelsen af finansieringsinstrumenter såsom InvestEU-fonden, genopretnings- og resiliensfaciliteten, interregionale innovationsinvesteringer I3, Interreg Europe, Connecting Europe-faciliteten, et digitalt Europa, EU4Health, EIB og EIT. RU foreslår, at der oprettes et europæisk system, hvorved både EU og medlemsstaterne kan anvende EU-missionsmærket til at forenkle ansøgningsprocesserne. Mærket bør give lettere adgang til EU-midler og nationale midler til støtte af aktiviteter på lokalt og regionalt niveau med henblik på at nå de ambitiøse EU-missionsmål og samtidig forbedre de lokale og regionale procedurer;

26. peger på, at EFR-knudepunkter på lokalt og regionalt niveau kan være et af de mest effektive redskaber til at afstemme de regionale FoI-strategier, herunder strategier for intelligent specialisering (S3/S4), med de nationale og europæiske strategier, EFR, Horisont Europa og EU-missionerne. EFR-knudepunkter kan således medvirke til udviklingen af strukturelle projekter, som især bidrager til EU-missionerne, og mobilisere de forskellige finansieringskilder. Det vil derfor være nyttigt så vidt muligt at skabe forbindelse mellem EU-missionsmærket og EFR-knudepunkterne;

27. minder om behovet for at skabe og anvende effektive videnforvaltningsprocedurer til at gennemføre EU-missionerne ved at anvende den bedste globale og regionale viden under hensyntagen til de etiske kriterier i Kommissionens nye internationaliseringsstrategi for forskning og innovation. Horisont Europa og andre instrumenter skal være mere dynamiske med hensyn til at eksperimentere og udvikle prototyper i virkelige miljøer for at udnytte og opskalere resultaterne;

28. understreger, at gennemførelsen af EU-missioner bør ske gennem en åben og deltagelsesbaseret proces med inddragelse af alle de mest relevante interessenter på lokalt, regionalt, europæisk og globalt plan ( 5 ) . Navnlig regionernes, lokalsamfundenes og borgernes engagement vil være afgørende for en vellykket gennemførelse af EU-missionerne. I den forstand skal der sikres en direkte dialog mellem de nævnte interesserede parter på de enkelte missioner. RU er parat til at være en stærk allieret for EU-missionerne;

29. påpeger, at EU-missionseksperimenter og -demonstrationer bør fokusere på at planlægge aktiviteter med henblik på at udvide videnskabens grænser, beherske deep tech og kombinere digitale, fysiske, miljømæssige og biologiske innovationer — og regelmæssigt gennemgå og dele resultaterne i forreste linje. Strategierne for intelligent specialisering som koncepter for regionalt samarbejde med industri og forskning bør profileres højt i EU's missioner.

Fremsyn og samfundsmæssige innovationer er altafgørende for EU-missionerne og er skabt af disse

30. Det Europæiske Regionsudvalg bekræfter, at udfordringerne er komplekse, og at der kun findes en del af den nødvendige videnskabelige og teknologiske viden. Det er muligt at nå målene med omfattende fremsynsaktiviteter, øgede FoU-investeringer, fremstilling af prototyper til den virkelige verden, eksperimentering og opskalering af resultaterne;

31. anerkender det betydelige potentiale i forskning for alle former for innovation og for at håndtere store samfundsmæssige udfordringer. Udvalget forventer derfor, at den politiske beslutningstagning generelt bliver mere evidensbaseret, forskningsstøttende og målrettet mod at skabe gunstige betingelser for samfundsmæssige innovationer, som gennemføres hurtigt nok i praksis og i processer;

32. minder om, at de ambitiøse mål med EU-missionerne kun kan nås, hvis de understøttes af effektive læringsprocesser for de politiske ledere i regioner og organisationer, erhvervsledere, eksperter og borgere. Modeller, der udvikles i de europæiske byer/regioner, skal være tilpasset situationen i regionen via systematisk professionel udvikling, der er forankret i lokal »learning by-doing« for alle;

33. understreger, at EU-missionerne bør fokusere på udnyttelse af potentialet i immaterielle aktiver og intellektuel kapital. Hvis denne viden forankres i den politiske beslutningstagning, især med henblik på skabe intelligente og menneskecentrerede byer med fokus på bæredygtighed, kan det være med til at tiltrække investeringer i menneskelig kapital, strukturel kapital, relationel kapital og FUI generelt;

34. fremhæver betydningen af at skride til handling på grundlag af hovederklæringerne i den europæiske FoU- og teknologipolitik som defineret i EU's strategiske fremsynsrapport 2021 ( 6 ) , navnlig: a) De kommende årtier vil blive præget af en stigende omfordeling af den globale magt, hvor det geoøkonomiske tyngdepunkt vil rykke østpå b) EU konkurrerer på globalt plan om first mover-fordelen i forbindelse med fastsættelse af standarder c) EU er nødt til at positionere sig stærkere i udviklingen og produktionen af den næste generation af inklusive teknologier d) Ud over specifikke teknologier er hyperkonnektivitet drivkraften bag transformationen e) Kritiske råstoffer er afgørende for EU's dobbelte omstilling f) EU's digitale suverænitet vil afhænge af kapaciteten til at lagre, udtrække og behandle data, samtidig med at kravene om tillid, sikkerhed og grundlæggende rettigheder opfyldes g) Fremme af europæisk strategisk autonomi h) En intelligent blanding af industri-, forsknings- og handelspolitikker med internationale partnerskaber kan sikre en bæredygtig og diversificeret forsyning;

35. påpeger, at den teknologiske udvikling, når man skrider til handling, i højere grad end hidtil bør afstemmes med socioøkonomiske udvikling og ske i en virkelig kontekst, således at der sikres en hurtig udbredelse og opskalering af resultaterne;

36. foreslår at øge EU's interinstitutionelle samarbejde om fremsyn med særlige roller for Det Fælles Forskningscenter (JRC), Europa-Parlamentets forskningstjenester og RU. Udvalget foreslår, at man på nationalt, regionalt og kommunalt plan overvejer at arrangere deltagelsesbaserede borgervidenskabsaktiviteter generelt og frem for alt for unge, navnlig universitets- og gymnasieelever, for iværksættere og for politisk beslutningstagning ved at nedsætte udvalg for fremtiden med fokus på fremsyn og teknologivurdering.

EU-missionernes nye tilgang til teknologi og FoU-politik

37. Det Europæiske Regionsudvalg understreger, at den samfundsmæssige og adfærdsmæssige omstilling, der understøtter EU-missionernes mål, er inklusiv og positiv gennem bred anvendelse af prototypefremstilling og eksperimentering som metodisk tilgang;

38. minder om, at kernen i EU-missionerne er forskning og innovation. De komplekse samfundsmæssige udfordringer kan kun tackles ved at øge FUI-investeringerne. Både EFR og industrielle undersøgelser viser klart ( 7 ) , at EU halter bagefter sine største globale konkurrenter med hensyn til virksomhedernes FoU-intensitet, navnlig i højteknologiske sektorer, og med hensyn til opskalering af innovative SMV'er, hvilket har en negativ indvirkning på produktiviteten, jobskabelsen og konkurrenceevnen;

39. er enigt i EFR's mål ( 8 ) om at sætte skub i Europas genopretning og støtte dets grønne, digitale og sociale omstilling ved at støtte innovationsbaseret konkurrenceevne og fremme teknologisk suverænitet på centrale strategiske områder (f.eks. kunstig intelligens, robotteknologi, cybersikkerhed, dataøkologi, mikroelektronik, kvantedatabehandling, 5G, næste generation af batterier, vedvarende energi, brintteknologier, nulemissionsbaserede miljøer, intelligent mobilitet osv.) i overensstemmelse med modellen for åben strategisk autonomi;

40. 2 -fodaftryk og -håndaftryk, som kriterier for bæredygtige offentlige indkøb. Ud over CO 2 -fodaftrykket påpeger RU betydningen af CO 2 -håndaftrykket, der er en ny tilgang til at opgøre og beregne klimapåvirkninger ved at vise den positive virkning, som klimavenlige produkter og tjenester har efterlyser efterspørgselsbaserede politikker for kulstofneutralitet, der omfatter CO-fodaftryk og -håndaftryk, som kriterier for bæredygtige offentlige indkøb. Ud over CO-fodaftrykket påpeger RU betydningen af CO-håndaftrykket, der er en ny tilgang til at opgøre og beregne klimapåvirkninger ved at vise den positive virkning, som klimavenlige produkter og tjenester har ( 9 )

41. støtter industrielle FUI-CO 2 -håndaftryksforanstaltninger med henblik på at skabe nye udvidede produkter, systemer og andre innovative løsninger, der spiller en afgørende rolle for at nå klimamålene, og påpeger, at det ikke vil være muligt at nå mål for nettonulemissioner uden en væsentlig fremskyndelse af innovationen inden for ren energi;

42. 2 -emissionerne for at gøre jordens klima bæredygtigt vil komme fra modne teknologier. Til sammenligning vil 41 % af den nødvendige teknologi komme fra nye teknologier, som er i den tidlige indførelsesfase, mens 34 % vil komme fra teknologi, som er på demonstrationsstadiet eller prototypestadiet, eller som ikke er udtænkt endnu; minder om behovet for ny teknologi. Rapporten fra Det Internationale Energiagentur (IEA) ( 10 ) indeholder analytisk dokumentation for, at 25 % af den nødvendige reduktion af CO-emissionerne for at gøre jordens klima bæredygtigt vil komme fra modne teknologier. Til sammenligning vil 41 % af den nødvendige teknologi komme fra nye teknologier, som er i den tidlige indførelsesfase, mens 34 % vil komme fra teknologi, som er på demonstrationsstadiet eller prototypestadiet, eller som ikke er udtænkt endnu;

43. gør opmærksom på vigtigheden, men tillige kompleksiteten af at måle drivhusgasemissioner. Den grundlæggende måling af drivhusgasemissioner anvender anvendelsesområde 1 og 2. Ved også at anvende anvendelsesområde 3 kan målene om netto-nul- eller netto-negativ-udledning opfyldes. Anvendelsesområde 3 omfatter alle andre indirekte emissioner i hele værdikæden;

44. understreger den rolle, som EU-missionerne spiller i centrum for EU's prioriteter med hensyn til at gøre den grønne og digitale omstilling til en realitet. Kommissionen har iværksat pilotfasen af EFR-knudepunktinitiativet med henblik på at lette regionalt FUI-samarbejde og udveksling af bedste praksis med et incitament til at maksimere værdien af videnproduktion, -cirkulation og -anvendelse. RU opfordrer til, at EU-missionerne udnytter brugen af EFR-knudepunkterne som et redskab til at forbinde lokale og regionale FoI-økosystemer og aktivt indgå partnerskaber med lokale og regionale beslutningstagere for på forsøgsbasis at bruge EFR-knudepunkterne til at udvikle konkret samarbejde;

45. understreger, at systemet af EFR-knudepunkter søger at tilføre EFR og det europæiske uddannelsesområde de manglende elementer for at skabe stærke europæiske vidensamfund i hele Europa med det formål at fremskynde samfundets omstilling til grøn, bæredygtig og digital vækst. Ideelt set sikrer netværket af EFR-knudepunkter, at lokale og regionale FUI-økosystemer bliver en integreret del af det europæiske FUI-økosystem;

46. støtter muligheden for aktive lokale bidrag til integreret gennemførelse af EFR-knudepunkterne og andre eksperimenter med regionale økosystemer og EU-missionerne i eksperimentering, hurtig prototypefremstilling, testning, demonstration og opskalering af forsknings- og innovationseffektivitet i byer og regioner;

47. erkender, at indsamling af forskellige regionale og lokale indsigter, idéer og erfaringer er af afgørende betydning for at skabe en paneuropæisk tilgang til innovative aktioner. Det er helt afgørende, at læring deles på tværs af byer og regioner og på tværs af de fem EU-missioner. RU anbefaler, at der hurtigt etableres netværk for samarbejdsbaseret læring, hvorigennem væsentlig viden om såvel proces som indhold kan deles og skaleres: nedskaleres til andre byer/regioner og opskaleres til andre EU-missioner og til Europa som helhed;

48. opfordrer til, at Rådets konklusioner om EU-missionerne offentliggøres under det franske formandskab, så der også bliver mulighed for at styrke modellen med EFR-knudepunkter, som EU-missionerne vil være afhængige af, hvis de skal forankres effektivt på det lokale og regionale niveau. Konklusionerne bør også understrege vigtigheden af forskningsinfrastruktur, der nyder stærk støtte i byer og regioner, og som er vigtige for iværksættelsen af EU-missionerne;

49. slår fast, at prioriteten er at gennemføre de missioner, der allerede er truffet beslutning om, men samtidig må overvejelserne om mulighederne for at etablere nye missioner, når der opstår nye, store fælles udfordringer, fortsættes uden afbrydelse. Det afgørende spørgsmål om at sikre, at de europæiske samfund er beredte og i stand til at håndtere sundhedstrusler og -kriser bør i kølvandet på etableringen af Myndigheden for Kriseberedskab og -indsats på Sundhedsområdet (HERA) indgå i overvejelserne om en ny mission med fokus på denne udfordring i kraft af dens systemiske og tværgående karakter, der berører mange interessenter.

RU's erfaringer: Synergi mellem EU-missionerne og andre vigtige politiske instrumenter

50. Det Europæiske Regionsudvalg er af den stærke overbevisning, at EU-missionerne bør bygge på erfaringerne med og ekspertisen fra de eksisterende EU-initiativer og -programmer, så de kan fungere i synergi. Systemiske ændringer kræver samskabelse af transformerende økosystemer baseret på læring og FUI med tværfaglig videnskabelig og operationel synergi i hele Europa og på tværs af alle fem EU-missioner;

51. minder om, at der er behov for at gøre folk mere indstillede på at arbejde åbent sammen, øge det lokale samarbejde og skabe flere europæiske partnerskaber for at danne den nye menneskecentrerede bæredygtige fremtid for Europa. I alle egne af Europa findes den potentielle kapacitet i høj grad på lokalt og regionalt niveau. Hastighed er afgørende. De store samfundsmæssige udfordringer skal tackles i de kommende år. Viden og læring er helt centrale;

52. foreslår, at der lægges særlig vægt på de skridt i byernes og regionernes gennemførelse af EU-missionerne, der støttes af RU, herunder forvaltning på flere forvaltningsniveauer, finansiering og vellykket gennemførelse af, hvordan de ambitiøse mål kan nås ved effektivt at integrere dem i EU's forsknings- og innovationspolitikker, navnlig intelligente specialiseringsstrategier (S3/S4), EFR-knudepunkter, det nye europæiske Bauhaus og andre af de mest relevante initiativer, programmer og instrumenter i EU's flerniveaupolitikker;

53. er fast besluttet på at tilrettelægge læringsaktiviteter i samarbejde med JRC for at støtte EU-missionernes aktiviteter under overskrifterne »City Science« og »Science Meets Regions« ved at fremme aktiviteter med bred effekt og dele resultaterne af EU-missionerne. Kortsigtede foranstaltninger er ikke en tilstrækkelig reaktion på, hvad der virkelig er behov for. En nyttig aktivitet er at støtte etableringen af netværket af regionale fremtidscentre for at stimulere kreativitet og en iværksættertankegang og forbinde disse med det nye Bauhaus, FN's arbejde med verdensmålene for bæredygtig udvikling og UNESCO's fremtidsforståelseslaboratorier (Futures Literacy Labs) for at sikre både kort- og langsigtet bæredygtighed af de iværksatte initiativer;

54. tilskynder til at uddybe samarbejdet med europæiske netværk, der er engageret i at styrke FUI i håndteringen af samfundsmæssige udfordringer, såsom EUA, EARTO og ERRIN. Hver EU mission bør desuden samarbejde effektivt med sine temaspecifikke netværk såsom CEMR, Eurocities og CPMR. Udvalget samarbejder i vid udstrækning med alle disse interessentnetværk for at sikre, at EU's missioner som et nyt bottom-up politisk instrument skaber den ønskede virkning;

55. ønsker indtrængende at gøre opmærksom på vigtigheden af at styrke regionernes og byernes kapacitet til at ansøge om finansiering gennem EU-missionerne og udnytte erfaringerne fra EU-finansierede, stort anlagte initiativer såsom European Network of Living Labs, (ENoLL), Vanguard Initiative, Digitalizing Cities, Open & Agile Smart Cities, City Science Initiative og Living-in.EU (den europæiske måde at opnå digital omstilling på i byer og lokalsamfund). Dette vil øge byernes og regionernes resiliens, reaktionsevne og aktive deltagelse i europæiske reformer og styrke inklusionen af borgerne i hele EU. Det vil samtidig fungere som en multiplikator for virkningen af EU's initiativer og sikre en bredere og mere retfærdig fordeling af ressourcerne, så vilkårene alle steder er bedre tilpasset til at mobilisere såvel EU- som ikke-EU midler og derved være på forkant med udviklingen.

Missionsspecifikke anbefalinger

56. Det Europæiske Regionsudvalg understreger vigtigheden af samarbejde på tværs af missionerne på alle myndighedsniveauer. Udvalget understreger, at EU-missionerne til sammen har et klart fælles fokus på at skabe en bæredygtig, intelligent fremtid. Dette kan komme til udtryk gennem samskabelse og FUI-baserede løsninger: — Klimatilpasning: forvaltning af oversvømmelser, skovbrande og andre katastrofer, naturbaserede løsninger, klimasikring af kritisk infrastruktur, overvågnings- og varslingssystemer for virkninger på befolkningens sundhed — Kræft: sundhed generelt, flere forebyggelsestiltag, navnlig ved at fremme sunde levevaner — Oceaner og vand: beskyttelse og genopretning af marine økosystemer, mindskelse af forurening og en klimaneutral blå økonomi — Klimaneutrale byer: fremskridt inden for miljø-, infrastruktur- og industriløsninger, der bidrager til byers klimaneutralitet — Jord: forebyggelse af forurening i forbindelse med arealanvendelsen og sikring af rent og sundt grundvand under alle omstændigheder;

57. foreslår følgende missionsspecifikke aktiviteter for at øge effekten af EU-missionerne:

a) Tilpasning til klimaændringer

RU understreger, at missionen vedrørende tilpasning til klimaændringerne bør spille en vigtig gennemgående rolle, især i forhold til fremsyn og til at få alle aktører i Europa til aktivt at bidrage til alle EU-missionerne. Denne mission bør have fokus på social og samfundsmæssig bevidsthed og på at sikre et generelt engagement for at udvikle omfattende systematiske løsninger. Den bør navnlig tage fat på udfordringerne i forbindelse med den miljømæssige omstilling af industrien, boligmassen og transportsektoren. Tabene som følge af klimaændringerne beløber sig allerede i gennemsnit til 12 mia. euro om året, og EU bør foretage makroøkonomiske klimaanalyser for at overbevise om fremskyndelse af tilpasningsforanstaltninger sideløbende med afbødningsindsatsen. Indsatsen for at beskytte befolkningerne mod klimaændringerne bør også omfatte sociale aspekter og samhørighedsspørgsmål.

b) Kræft

RU fremhæver vigtigheden af forskning på højeste globale niveau og opfordrer forskere og innovatorer til at øge det europæiske og tværsektorielle samarbejde mellem interessenter, så missionen bliver en succes. RU betoner vigtigheden af at udvide HPV-vaccination, biobanker og adgang til de mest innovative behandlinger samt af at udbrede bedste praksis blandt lande og regioner. En af de største udfordringer er forskellene i adgangen til kræftbehandling mellem og internt i EU-lande og regioner samt når det gælder patienternes livskvalitet. Derfor er bedre adgang til tidlig screening, nye diagnoseredskaber og innovative kræftbehandlinger i europæiske lande og regioner helt afgørende og kræver investering i infrastruktur, udstyr, digitalisering af sundhedsvæsenet, arbejdsstyrken i sundhedssektoren og nye behandlingsmodeller. En anden udfordring vedrører adgangen til behandling og lægemidler til overkommelige priser samt kvaliteten af individualiseret patientstøtte og den sociale innovation i forhold til støtte for omsorgspersoner.

c) Genopretning af vores oceaner og farvande inden 2030

RU understreger, at genopretning af sunde oceaner og farvande og sikring af rent vand er spørgsmål, der på kort og lang sigt er i hænderne på det internationale samfund. Forureningsproblemerne kan kun løses ved at lægge vægt på den internationale dimension — havbassiner som Middelhavet, Atlanterhavet, Østersøen, Sortehavet samt Donau — og øge samarbejdet mellem regioner. Det særlige fokus på Arktis er nødvendigt. RU opfordrer til, at havet og farvandene gøres til en ny fælles ambition og sættes i centrum for relanceringen af den europæiske integration. Udvalget understreger, at det specifikke fokus på forskning og teknologier til sikring af rent vand og forsyningseffektiviteten er af afgørende betydning for missionen, og det samme gælder den blå havøkonomi med fokus på iværksætteri, bæredygtig turisme, dekarbonisering af søtransporten og vedvarende havenergi. Der vil her blive skabt nye vidtspændende muligheder for grænseoverskridende og utraditionelt erhvervssamarbejde. RU understreger, at det er nødvendigt at mobilisere byer og regioner til at opbygge europæiske netværk, som samler de lokale maritime innovationsøkosystemer omkring værdikæder og skaber innovation i de maritime industrier.

d) Klimaneutrale og intelligente byer

RU er af den stærke overbevisning, at Europa har brug for byer, der som aktive frontløbere i fællesskab kan skabe nye presserende løsninger og dele resultaterne af deres eksperimenter med de andre — alle byer og regioner i Europa skal være med og støttes. De byer, der er frontløbere, bør gøres til innovationsknudepunkter, hvor der i fællesskab skabes umiddelbart anvendelige løsninger, der kan kopieres og opskaleres til alle andre europæiske byer under deres omstilling til klimaneutralitet senest i 2050. Byer, der har ansøgt, men som ikke er blevet udvalgt, bør af Kommissionen samles i en udvidet gruppe, så de på mange måder kan udnytte de fremskridt og resultater, som de byer, der er frontløbere, har opnået, herunder direkte anvendelse af løsninger, der kan kopieres. De allerede eksisterende succesfulde programmer og projekter eller dertil knyttede »grønne initiativer« er opregnet i bilaget til denne missions gennemførelsesplan. De indhøstede erfaringer bør bruges som udgangspunkt for etablering af køreplaner på flere niveauer for, hvordan byer bliver klimaneutrale. Med henblik på forandringerne bør der dannes fællesskaber med mange aktører og fælles værktøjer for at forhindre, at de enkelte lokalsamfund agerer på egen hånd. RU betoner, at de deltagende byers udarbejdelse af klimaaftaler er en efterspørgselsstyret proces, som bør kunne udmønte sig i lokale løsninger, men som kræver stærk støtte fra det nationale og regionale niveau.

e) En jordpagt for Europa

RU understreger behovet for at tænke i systemer, for forandringsledelse med redskaber som bl.a. FUI og læring for at nå målene i jordmissionen, som omfatter alle typer arealanvendelse, og udforske nye muligheder for en mere ambitiøs omlægning af EU's fælles landbrugspolitik. Med henblik på en øget kulstofbindende dyrkning og kulstofbinding i skovene er en omlægning af landbrugsproduktionssystemerne og oprettelse af tværnationale klynger af levende laboratorier helt afgørende for, at missionen bliver en succes. I land- og bymiljøer er det helt afgørende med støtte til biodiversitet og til at få borgerne til at vælge skovbaserede bioprodukter, bæredygtige og lokalt producerede fødevarevarer. Et andet vigtigt punkt er, hvordan skovaktiviteterne gøres attraktive og økonomisk bæredygtige uden at miste lukrative muligheder med henblik på at understøtte jordmissionens mål.

RU's rolle i at understøtte en europæisk og global omstilling

58. Det Europæiske Regionsudvalg understreger, at borgerne bor og arbejder i byer og regioner, og at alle EU-missionernes aktiviteter bør fokusere på mennesker, fra erhvervsmæssige, akademiske og statslige interessenter til individuelle borgere i alle aldre og med alle baggrunde. Udvalget, JRC og andre relevante aktører kender forskellige effektive og afprøvede teknologier til borgerdeltagelse, lige fra iværksætteropdagelser til samfundsinnovationsarrangementer, der kan anvendes til at sikre borgernes engagement;

59. er klar til at levere i forhold til at gå i dialog med lokalsamfundene for at øge bevidstheden om EU-missionerne og hjælpe dem med at engagere Europas borgere og virksomheder;

60. understreger, at EU-missionerne kun vil blive en succes, hvis vi lukker viden- og innovationskløften i Europa, og innovationskløften mellem Europa og USA fremhæves. Der skal fokuseres på ambitiøse konkrete og inkluderende foranstaltninger i det virkelige liv ved hjælp af FUI-resultaterne;

61. understreger, at nyudviklinger inden for FUI er forudsætningen for EU-missionernes succes. Det indebærer nye vidtrækkende løsninger for at sikre komplementaritet og fremme synergier med EU's rammeprogrammer for forskning og innovation og andre europæiske og globale programmer og fonde. Et nyt skridt er at afprøve systemet af EFR-knudepunkter, der bør fremme anvendelsen af alle relevante EU-FUI-initiativer som en væsentlig del af den regionale politikudformning;

62. påpeger, at gennemførelsen af EU-missionerne vil fremme lokalt og regionalt lederskab i EU, men også på verdensplan. Udvalget bør for at styrke byernes og regionernes rolle i borgmesterpagten og andre globale netværk skabe synergi mellem EU-missionerne og aktiviteterne i forbindelse med FN's verdensmål for bæredygtig udvikling og kampagnerne Race to Zero og Race to Resilience. En styrkelse af det globale lederskab i EU's byer og regioner kan også støtte RU's bestræbelser på at opnå formel anerkendelse af subnationale myndigheder inden for rammerne af UNFCCC og i forberedelsen af COP27.

Sammenfatning af de kritiske succeskriterier

63. Det Europæiske Regionsudvalg minder om, at EU er nødt til at styrke sin globale konkurrenceevne baseret på viden, europæiske partnerskaber, kapaciteter og talenter til at arbejde for fremtiden — en inklusiv tilgang, der skal inddrage alle. Europa har mulighed for at påtage sig rollen som en global leder, der gennemfører samarbejdspolitikker for at nå verdensmålene for bæredygtig udvikling og tackle klimaændringerne;

64. understreger, at ægte handling er nøglen til EU-missionerne. Forskning er afgørende for at skabe nye løsninger og finde frem til de bedste måder at komme videre på — de relevante anvendelser er afgørende for at opnå resultater. EU-missionerne bliver vellykkede, hvis der er et gunstigt lokalt økosystem. Det handler ikke kun om teknologi og forskning, men først og fremmest om en menneskecentreret tilgang, som udvikler kompetencer, tackler lokale risici og skaber adgang til de bedste ressourcer i Europa. Menneskelige aspekter inden for innovation er afgørende for, at der kan skabes bæredygtige løsninger i fællesskab;

65. anfører, at EU-missionerne er vigtige for at understøtte Europas omstilling til et grønnere, sundere, mere inklusivt og modstandsdygtigt kontinent. For at nå de ambitiøse mål skal hver eneste EU-mission udmøntes som en omfattende portefølje af foranstaltninger. Disse europæiske porteføljer skal udformes på basis af omfattende regionale og lokale porteføljer af foranstaltninger, herunder integrerede forskningsprojekter, politiske og lovgivningsmæssige foranstaltninger og lokale gennemførelsesaktiviteter;

66. fremhæver nødvendigheden af at medfinansiere og støtte byernes og regionernes daglige arbejde i forbindelse med deres værdiskabelse og benchlearning med henblik på at opskalere de bedste processer og tiltag til gavn for borgernes hverdag. Demonstrationssamfundenes rolle er at fungere som pionerer, udviklere og frontlinjetestere af systemiske ændringer for alle de andre;

67. er klar til at samarbejde med EU-missionerne om at gøre benchmarking- og benchlearningprocesserne mellem demonstrationsbyerne/-regionerne og andre attraktive. Finansieringsinstrumenterne skal være fleksible og innovative og fremme byernes/regionernes reelle interesser;

68. fremhæver, at de centrale spørgsmål er, hvordan byer og regioner lærer at tilrettelægge de nødvendige aktiviteter, og hvordan aktiviteterne tiltrækker private, industrielle og andre investeringer. Netværket af EFR-knudepunkter sikrer ideelt set, at lokale og regionale FUI-økosystemer bliver en integreret del af det europæiske FUI-økosystem;

69. opfordrer til bedre samfundsmæssig og teknologisk forudsigelighed og øget samarbejde som de afgørende succesfaktorer for at fremskynde industrielle og andre investeringer med henblik på at opnå kulstofneutralitet og andre EU-missionsmål. Den missionsorienterede politik passer godt til at styrke bottom-up-dimensionen i EU's unikke flerniveaustyringssystem: De indhøstede erfaringer kan og vil blive udvekslet aktivt mellem medlemsstaterne. Det er nødvendigt med mere omfattende overvejelser og integration af EU-missionernes mål i udviklingen af fremtidig lovgivning, f.eks. CO 2 -prissætning og »Fit-for-55«-pakken;

70. fremhæver, at de seneste industri- og innovationspolitikker, planer og nødvendig ny videnskabelig og teknologisk viden og innovation på EU-plan skal integreres i EU-missionerne og udvikles og overføres til løsninger i virkelige situationer og praksis gennem effektiv bottom-up-videnforvaltning og andre foranstaltninger;

71. har anerkendt behovet for de digitale platforme for EU-missionerne for at fremskynde videnoverførslen og -forvaltningen, støtte virtuelt samarbejde og matchning af partnerskaber, forenkle finansieringsprocesser osv. De skal udvikles i fællesskab med repræsentanter for byer og regioner;

72. konkluderer, at nye, passende og effektive arbejdsprocesser er vigtige for at sikre, at EU-missionerne bliver en succes. Disse processer skal afspejle erfaringerne fra Åben Innovation 2.0, forskellige firedobbelt helix-initiativer og mange andre tiltag, så der i fællesskab kan skabes attraktive modeller for næste generation af deltagelsesbaseret forvaltning. Alle borgere skal inddrages, fra de unge til de ældre. Missionsaktiviteterne bør tage hensyn til de forskellige aspekter, der vedrører de enkelte generationer, og benytte innovative og ansvarlige metoder til at skabe det engagement, der er nødvendigt for at opnå en bæredygtig fremtid for Europa.

Bruxelles, den 27. april 2022. Apostolos TZITZIKOSTAS Formand for Det Europæiske Regionsudvalg

(1) RU's plenarforsamling, 27. januar 2022, Resolution om konferencen om Europas fremtid (EUT C 270 af 13.7.2022, s. 1).

(2) RU's plenarmøde den 1.-2. december 2021, resolution om Kommissionens arbejdsprogram for 2022 (EUT C 97 af 28.2.2022, s. 1).

(3) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om europæiske missioner (COM(2021) 609 final).

(4) European Research Area Policy Agenda — Overview of actions for the period 2022-2024, Kommissionen 2021.

(5) RU's udtalelse om Horisont Europa: Det niende rammeprogram for forskning og innovation (COR-2018-03891) (EUT C 461 af 21.12.2018, s. 79).

(6) Strategisk fremsynsrapport 2021 (COM(2021) 750 final).

(7) Et nyt EFR for forskning og innovation (COM(2020) 628 final).

(8) Et nyt EFR for forskning og innovation (COM(2020) 628 final).

(9) RU's plenarforsamling den 1. juli 2021, udtalelse om Opbygning af et klimarobust Europa — den nye EU-strategi for tilpasning til klimaændringer (EUT C 440 sg 29.10.2021, s. 42).

(10) IEA Energy Technology Perspectives 2020.